তথ্যবিবরণী নম্বর : ২৮৮৮

**ফিলিস্তিনি জনগণের জন্য পাঠানো বাংলাদেশি ঔষধসামগ্রী হস্তান্তর**

আম্মান (জর্ডান), ৭ আষাঢ় (২১ জুন) :

জর্ডানস্থ বাংলাদেশ দূতাবাস বাংলাদেশ সরকারের পক্ষ থেকে ফিলিস্থিনের জনগণের জন্য সাহায্য হিসেবে প্রেরিত ঔষধসামগ্রী হস্তান্তর করেছে। আজ এক অনাড়ম্বর অনুষ্ঠানে জর্ডানে নিযুক্ত বাংলাদেশের রাষ্ট্রদূত নাহিদা সোবহান জর্ডানে ফিলিস্তিন দূতাবাসের প্রতিনিধির উপস্থিতিতে জর্ডান হাশেমাইট চ্যারিটি সংস্থার মহাসচিব ড. হুসেইন শিবলির কাছে বাংলাদেশ সরকারের এই সাহায্য হস্তান্তর করেন। উল্লেখ্য ফিলিস্তিনিদের কাছে সহায়তা পৌঁছানোর জন্য জর্ডান হাশেমাইট চ্যারিটি ফাউন্ডেশানই একমাত্র সংস্থা যারা জর্ডান সরকার ও দখলদার ইসরাইলি সরকারের সাথে সমন্বয় করে যথাযথ প্রক্রিয়া অনুসরণ করে বিশ্বের বিভিন্ন দেশ থেকে প্রাপ্ত সহায়তা ফিলিস্তিন ভূখণ্ডে পৌঁছে দেয়। বাংলাদেশের বিকন গ্রুপ থেকে প্রাপ্ত এই ঔষধ হস্তান্তর অনুষ্ঠানে রাষ্ট্রদূত বলেন, বাংলাদেশ রাষ্ট্রের অভ্যুদয়ের পর থেকেই  ফিলিস্তিন বিষয়ে বাংলাদেশ সর্বদা সোচ্চার এবং ফিলিস্তিনি জনগণের প্রতি সবসময়েই সহমর্মিতা পোষণ করে আসছে। জাতির পিতা বঙ্গবন্ধু শেখ মুজিবুর রহমান জাতিসংঘে প্রদত্ত তাঁর প্রথম ভাষণেও ফিলিস্তিনি জনগণের প্রতি একাত্মতা পোষণ করে সকল দখলদারিত্বের অবসানের আহ্বান জানিয়ে ছিলেন। তাঁরই সুযোগ্য কন্যা প্রধানমন্ত্রী শেখ হাসিনা তাঁরই ধারাবাহিকতায় ফিলিস্তিনি জনগণের প্রতি বাংলাদেশের সুদৃঢ় অবস্থান বজায় রেখেছেন। সকলের সাথে বন্ধুত্ব, কারো সাথে বৈরিতা নয় এই মূলমন্ত্রের আলোকে বাংলাদেশ তার পররাষ্ট্রনীতি পরিচালিত করে আসছে। বিশ্বের সকল নিপীড়িত ও শোষিত মানুষের প্রতি বাংলাদেশের রয়েছে অকুণ্ঠ সমর্থন এবং বাংলাদেশ সকল ধরনের দখলদারিত্বের অবসান কামনা করে। রাষ্ট্রদূত বাংলাদেশ সরকারের পক্ষ থেকে প্রদত্ত সহায়তা ফিলিস্তিনি জনগণের কাছে পৌঁছে দেয়ার জন্য জর্ডান সরকার এবং হাশেমাইট চ্যারিটি ফাউন্ডেশানকে ধন্যবাদ জ্ঞাপন করেন। রাষ্ট্রদূত ঔষধসামগ্রীর সাথে সাথে নগদ অর্থ সহায়তা হিসেবে বাংলাদেশ সরকার প্রদত্ত ৫০ হাজার ডলার ফিলিস্তিন সরকারের রাষ্ট্রীয় কোষাগারে ইতোমধ্যে জমা হয়েছে মর্মে অবহিত করেন।

অনুষ্ঠানে উপস্থিত হাশেমাইট চ্যারিটি ফাউন্ডেশানের মহাসচিব, ডঃ হুসেইন শিবলি ঔষধসামগ্রী প্রেরণের জন্য বিকন গ্রুপকে ধন্যবাদ জানান। তিনি বলেন, মুসলিম ভ্রাতৃত্বের অনন্য নজির হিসেবে বাংলাদেশ ফিলিস্তিনের জনগণের পাশে এসে দাঁড়িয়েছে। বাংলাদেশ সরকার প্রদত্ত চিকিৎসা সহায়তা ফিলিস্তিনি জনগণের মানসিক শক্তিকে দৃঢ় করবে। এছাড়া তিনি বাংলাদেশের অগ্রযাত্রার রূপকার প্রধানমন্ত্রী শেখ হাসিনার মানবিক উদারতার কথা ঊল্লেখ করে তাঁর বলিষ্ঠ নেতৃত্বের ভূয়সী প্রশংসা করেন।

ফিলিস্তিন দূতাবাসের প্রতিনিধি বলেন, বাংলাদেশের স্বাধীনতার পিতা শেখ মুজিবুর রহমান ফিলিস্তিনির অবিসংবাদিত নেতা ইয়াসির আরাফাতের সাথে ঘনিষ্ঠ ছিলেন। মানবিক আদর্শের দুই মহান নেতার উত্তরসূরিরা আজও উভয় দেশের ঘনিষ্ঠ সম্পর্ক ধরে রেখেছেন। বাংলাদেশ তার আদর্শিক অবস্থান এবং ফিলিস্তিনের জনগণের প্রতি তার সহযোগিতা অব্যাহত রাখার জন্য ফিলিস্তিন জনগণের পক্ষ থেকে তিনি কৃতজ্ঞতা প্রকাশ করেন।

#

নাইচ/রফিকুল/রেজাউল/২০২১/২২০২ ঘণ্টা

Handout Number : 2887

**Bangladeshi medicins sent for Palestanians handed over**

Jordan, 21 June 2021 :

The Bangladesh Embassy in Amman has handed over medicines sent by the Government of Bangladesh for the people of Palestine as aid. In an informal ceremony today, Bangladesh Ambassador to Jordan Nahida Sobhan handed over the aid to the Secretary General of the Jordan Hashemite Charity in the presence of a representative of the Palestinian Embassy in Jordan. During the handover ceremony, the Ambassador said that Bangladesh has always been vocal about Palestine and has always been sympathetic to the Palestinian people since its inception. Father of the Nation Bangabandhu Sheikh Mujibur Rahman in his first speech to the United Nations also expressed solidarity with the Palestinian people and called for an end to all occupations. His able daughter, Prime Minister Sheikh Hasina, has maintained Bangladesh's strong position towards the Palestinian people. Bangladesh has been conducting its foreign policy in the light of the motto of friendship to all, malice to none. Bangladesh has unwavering support for all the oppressed and exploited people of the world and Bangladesh wants an end to all forms of occupation. The Ambassador thanked the Government of Jordan and the Hashemite Charity Foundation for extending the assistance provided by the Government of Bangladesh to the Palestinian people. The Ambassador informed that 50,000 USD, provided by the Government of Bangladesh as cash assistance has already been deposited in the State Treasury of the Government of Palestine.

Dr. Hussein Shibli, Jordan Secretary General of the Hashemite Charity Foundation, who attended the event, thanked the Ambassador and acknowledged the support of Bangladesh for the peoples of Palestine. He added that the medical assistance provided by the Bangladesh government will strengthen the mental strength of the Palestinian people. He also lauded the humanitarian generosity of Prime Minister Sheikh Hasina, the architect of Bangladesh's progress, and lauded her strong leadership.

The representative of the Palestinian Embassy Bassam Hijjawihas expressed his gratitude on behalf of the Palestinian people for Bangladesh's ideological position and for its continued support to the Palestinian people.

#

Nice/Rafiqul/Rezaul/2021/2126 hours

তথ্যবিবরণী নম্বর : ২৮৮৬

**২০২০-২০২১ অর্থবছরে বঙ্গবন্ধু ক্রীড়াসেবী কল্যাণ ফাউন্ডেশন হতে**

**১১৭০ জন অসচ্ছল ক্রীড়াবিদকে মাসিক ক্রীড়া ভাতা  প্রদান করা হবে**

**-- যুব ও ক্রীড়া প্রতিমন্ত্রী**

ঢাকা, ৭ আষাঢ় (২১ জুন) :

২০২০-২০২১ অর্থবছরে বঙ্গবন্ধু ক্রীড়াসেবী কল্যাণ ফাউন্ডেশন হতে ১১৭০ জন অস্বচ্ছল ক্রীড়াবিদকে মাসিক ক্রীড়া ভাতা হিসেবে প্রায় দুই কোটি একাশি লাখ টাকা প্রদানের সিদ্ধান্ত গৃহীত হয়েছে। প্রত্যেক ক্রীড়াসেবী বা তাদের পরিবারকে মাসিক ভাতা হিসেবে ২ হাজার টাকা হারে বছরে ২৪ হাজার টাকা প্রদান করা হবে।  আজ যুব ও ক্রীড়া মন্ত্রণালয়ের সম্মেলন কক্ষে বঙ্গবন্ধু ক্রীড়াসেবী কল্যাণ ফাউন্ডেশনের ১২তম বোর্ড সভায় এ সিদ্ধান্ত গৃহীত হয়।  উক্ত সভায় সভাপতিত্ব করেন বঙ্গবন্ধু ক্রীড়াসেবী কল্যাণ ফাউন্ডেশনের চেয়ারম্যান যুব ও ক্রীড়া প্রতিমন্ত্রী মোঃ জাহিদ আহসান রাসেল।

সভায় যুব ও ক্রীড়া প্রতিমন্ত্রী বলেন, স্বাধীনতার অব্যবহিত পরেই অসচ্ছল ক্রীড়াবিদ ও ক্রীড়া সংগঠকদের কল্যাণার্থে এ ফাউন্ডেশনটি গড়ে তুলেছিলেন সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমান। জাতির পিতার স্মৃতি বিজড়িত এ ফাউন্ডেশনটি সবসময় ক্রীড়াবিদদের পাশে রয়েছে। আমরা করোনা ভাইরাস মহামারি চলাকালে ৫ হাজারের অধিক  জন অসচ্ছল ও অসহায়  খেলোয়াড়কে আর্থিক সহায়তা প্রদান করেছি। এছাড়া চলতি অর্থবছরে ১১৭০ জন অসচ্ছল ক্রীড়াবিদকে মাসিক ক্রীড়া ভাতা প্রদানের সিদ্ধান্ত গৃহীত হয়েছে। আমরা অচিরেই এ অর্থ ক্রীড়াবিদদের হাতে তুলে দিবো।

সভায় যুব ও ক্রীড়া মন্ত্রণালয়ের সিনিয়র সচিব মোঃ আখতার হোসেন,  বাংলাদেশ আওয়ামী লীগের যুব ও ক্রীড়া সম্পাদক মোঃ হারুনুর রশীদ,  বাংলাদেশ জিমনাস্টিক ফেডারেশনের সভাপতি শেখ বশির আহমেদ,  বিকেএসপি’র মহাপরিচালকসহ যুব ও ক্রীড়া মন্ত্রণালয়ের ঊর্ধ্বতন কর্মকর্তাবৃন্দ উপস্থিত ছিলেন।

#

আরিফ/নাইচ/রফিকুল/রেজাউল/২০২১/২১১৮ ঘণ্টা

তথ্যবিবরণী নম্বর : ২৮৮৫

**শ্রমিক কল্যাণ তহবিল হতে আড়াই হাজার শ্রমিক সাড়ে ৯ কোটি টাকা সহায়তা পাচ্ছেন**

ঢাকা, ৭ আষাঢ় (২১ জুন) :

প্রাতিষ্ঠানিক-অপ্রাতিষ্ঠানিক খাতের শ্রমিকদের কল্যাণের জন্য গঠিত বাংলাদেশ শ্রমিক কল্যাণ ফাউন্ডেশন তহবিল হতে আড়াই হাজার শ্রমিক এবং তাদের স্বজনদের মৃত্যজনিত, দুরারোগ্য ব্যাধিতে আক্রান্ত শ্রমিকের চিকিৎসা এবং শ্রমিকের সন্তানের উচ্চশিক্ষায় সহায়তা হিসেবে প্রায় ৯ কোটি ৪৫ লাখ টাকা সহায়তা দেয়া হবে।

আজ রাজধানীর বিজয়নগরে শ্রম ভবনের সম্মেলনকক্ষে শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের সভাপতিত্বে অনুষ্ঠিত বাংলাদেশ শ্রমিক কল্যাণ ফাউন্ডেশন তহবিলের ২৩ তম বোর্ড সভায় ২৫৩১টি  আবেদনে সহায়তার  চূড়ান্ত অনুমোদন দেয়া হয়।

শ্রম আইনের আলোকে গঠিত বাংলাদেশ শ্রমিক কল্যাণ ফাউন্ডেশন  তহবিলে এ পর্যন্ত দেশি-বিদেশি এবং বহুজাতিক মিলে ২শ’ ৩টি কোম্পানি তাদের লভ্যাংশের নিদিষ্ট অংশ  সাড়ে ৫শ’ কোটি টাকা জমা হয়েছে।

গত অক্টোবর ২০২০ থেকে মে ২০২১ পর্যন্ত এ তহবিল হতে সহায়তার জন্য ১৩৮ জন শ্রমিকের মৃত্যুজনিত কারণে তাদের পরিবার, চিকিৎসা সহায়তার জন্য ২ হাজার ১৩৪ জন এবং শ্রমিকের মেধাবী সন্তানের উচ্চশিক্ষা সহায়তার জন্য ২৫৯ জন আবেদন করেন। প্রাতিষ্ঠানিক-অপ্রাতিষ্ঠানিক খাতের ১৩৮ জন শ্রমিকের মৃত্যুজনিত কারণে ৬২ লাখ ৭৫ হাজার টাকা, বিভিন্ন দুরারোগ্য ব্যাধিতে আক্রান্ত ২ হাজার ১৩৪ জন শ্রমিকের চিকিৎসার জন্য ৮ কোটি ২ লাখ ৫৫ হাজার টাকা এবং শ্রমিকের ২৫৯ জন সন্তানের উচ্চশিক্ষায় সহায়তার জন্য ৮০ লাখ টাকা অনুমোদন দেয়া হয়েছে। শীঘ্রই অনুমোদিত আবেদনকারীদের সহায়তা প্রদান করা হবে।

সভাপতির বক্তৃতায় শ্রম প্রতিমন্ত্রী বলেন, করোনা মহামারির এ সময়ে এ সকল শ্রমজীবী পরিবারগুলো আমাদের এ তহবিল থেকে সহায়তা পেলে তাদের অনেক বড় উপকার হবে। শ্রম মন্ত্রণালয় শ্রমিক কল্যাণ তহবিল নিয়ে সবসময় অসহায়দের পাশে আছে, থাকবে সব সময়। অনুমোদিত সহায়তার অর্থ যাতে স্বল্পতম সময়ে শ্রমিকদের হাতে পৌঁছে সে বিষয়ে ব্যবস্থা নিতে সংশ্লিষ্টদের নির্দেশ দেন।

বোর্ড সভায় মন্ত্রণালয়ের সচিব কে এম আব্দুস সালাম, অতিরিক্ত সচিব ড. রেজাউল হক, বাংলাদেশ শ্রমিক কল্যাণ ফাউন্ডেশনের মহাপরিচালক জেবুন্নেসা করিম, কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক মো. নাসির উদ্দিন আহমেদ, শ্রম অধিদপ্তরের মহাপরিচালক গৌতম কুমারসহ ফাউণ্ডেশনের বোর্ডের সদস্যগণ এবং মন্ত্রণালয় এর অধীন অধিদপ্তর-সংস্থাসমূহের সংশ্লিষ্ট কর্মকর্তাগণ অংশগ্রহণ করেন।

#

আকতারুল/পাশা/নাইচ/রফিকুল/রেজাউল/২০২১/২০৩৪ ঘণ্টা

তথ্যবিবরণী নম্বর : ২৮৮৪

**অবসরপ্রাপ্ত সিনিয়র সচিব শেখ ইউসুফ হারুনকে চুক্তিভিত্তিক নিয়োগ**

ঢাকা, ৭ আষাঢ় (২১ জুন) :

অবসরপ্রাপ্ত সিনিয়র সচিব শেখ ইউসুফ হারুনকে তাঁর অবসরোত্তর ছুটি এবং তৎসংশ্লিষ্ট সুবিধাদি স্থগিতের শর্তে তিন বছর মেয়াদের প্রধানমন্ত্রীর কার্যালয়ের অধীন বাংলাদেশ অর্থনৈতিক অঞ্চল কর্তৃপক্ষ (বেজা) এর নির্বাহী চেয়ারম্যান পদে চুক্তিভিত্তিক নিয়োগ প্রদান করা হয়েছে।

জনপ্রশাসন মন্ত্রণালয় এ সংক্রান্ত প্রজ্ঞাপন জারি করে।

#

শিবলী/পাশা/নাইচ/রফিকুল/রেজাউল/২০২১/২০৩২ ঘণ্টা

তথ্যবিবরণী নম্বর : ২৮৮৩

**কোভিড**-**১৯ সংক্রান্ত সর্বশেষ প্রতিবেদন**

ঢাকা, ৭ আষাঢ় (২১ জুন) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২৪ হাজার ৫৭ জনের নমুনা পরীক্ষা করে ৪ হাজার ৬৩৬ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৮ লাখ ৫৬ হাজার ৩০৪ জন।

গত ২৪ ঘণ্টায় ৭৮জন-সহ এ পর্যন্ত ১৩ হাজার ৬২৬ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৭ লাখ ৮৫ হাজার ৪৮২ জন।

#

দলিল/পাশা/নাইচ/রফিকুল/রেজাউল/২০২১/২০৩০ ঘণ্টা

তথ্যবিবরণী নম্বর : ২৮৮২

**চামড়া সংগ্রহ ও সংরক্ষণে যাতে অব্যবস্থাপনা তৈরি না হয় সেদিকে লক্ষ্য রাখার আহ্বান শিল্পমন্ত্রীর**

ঢাকা, ৭ আষাঢ় (২১ জুন) :

আসন্ন ঈদুল আজহায় কোনোভাবেই চামড়া সংগ্রহ ও সংরক্ষণে যাতে অব্যবস্থাপনা তৈরি না হয়, সেদিকে সবাই লক্ষ্য রাখার আহ্বান জানান শিল্পমন্ত্রী নূরুল মজিদ মাহমুদ হুমায়ূন। তিনি বলেন, কোরবানির চামড়া সংরক্ষণের জন্য পর্যাপ্ত পরিমাণ লবণের মজুদ রয়েছে। করোনা পরিস্থিতি বিবেচনা করে কোরবানির চামড়া ছাড়ানো, সংগ্রহ ও সরংক্ষণে স্বাস্থ্যগত সুরক্ষার বিষয়ে জনগণকে সচেতন করতে বিভিন্ন মাধ্যমে প্রচারের ব্যবস্থা করতে হবে।  তিনি আরো বলেন, কোরবানির জন্য দেশে পর্যাপ্ত সংখ্যক গবাদি পশু রয়েছে এবং কোনো গবাদি পশু আমদানি করতে হবে না। আসন্ন ঈদে যাতে দেশে অবৈধভাবে গবাদি পশু প্রবেশ করতে না পারে এবং পশুর চামড়া যাতে পাচার না হয়, সেদিকে লক্ষ্য রাখতে হবে।

 চামড়া খাতের উন্নয়নে সুপারিশ প্রদান ও কর্মপরিকল্পনা প্রণয়নে টাস্কফোর্সের তৃতীয় সভায় সভাপতিত্বকালে শিল্প মন্ত্রী আজ ভার্চ্যুয়ালি এসব কথা বলেন। সভায় বাণিজ্যমন্ত্রী টিপু মুনশি; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; শিল্প প্রতিমন্ত্রী কামাল আহমেদ মজুমদার; বাংলাদেশ বিনিয়োগ উন্নয়ন কর্তৃপক্ষ (বিডা) এর নির্বাহী চেয়ারম্যান মো: সিরাজুল ইসলাম; শিল্পসচিব জাকিয়া সুলতানা, বিসিক চেয়ারম্যান মোশতাক হাসান এনডিসি, জননিরাপত্তা বিভাগের অতিরিক্ত সচিব মোঃ শাহেদ আলী, অর্থ বিভাগের অতিরিক্ত সচিব মো: সাইদুর রহমান; বাংলাদেশ ট্যানার্স এসোসিয়েশনের সভাপতি মোঃ শাহিন আহমেদ, মৎস্য ও প্রাণিসম্পদ মন্ত্রণালয় এবং শিল্প মন্ত্রণালয়ের ঊর্ধ্বতন কর্মকর্তাসহ ব্যবসায়ী সংগঠনের প্রতিনিধিরা অংশ নেন।

সভায় জানানো হয়, আসন্ন ঈদুল আজহা ২০২১ উপলক্ষে ট্যানারি মালিকদের সহজশর্তে ঋণ প্রদান এবং চামড়া ব্যবসায়ীদের পূর্বের ঋণ সংক্রান্ত জটিলতা নিরসনের বিষয় বাণিজ্য মন্ত্রণালয়, আর্থিক প্রতিষ্ঠান বিভাগ, অর্থবিভাগ, বাংলাদেশ ব্যাংকসহ সংশ্লিষ্ট সবাইকে নিয়ে দ্রুত সভা করা হবে। বাণিজ্য মন্ত্রণালয় শীঘ্রই সভা করে চামড়ার মূল্য নির্ধারণ করবে। সঠিকভাবে পশুর চামড়া ছাড়ানো, সংগ্রহ ও সংরক্ষণ এবং কোভিড-১৯ পরিস্থিতিতে স্বাস্থ্যগত সুরক্ষার বিষয়সমূহ বিজ্ঞাপন/টিবিসি আকারে বিভিন্ন মাধ্যমে প্রচারের ব্যবস্থা করতে হবে। আসন্ন ঈদে দেশে অবৈধভাবে পশু প্রবেশ করতে না পারে এবং পশুর চমড়া যাতে পাচার না হয় সে ব্যাপারে ব্যবস্থা নিতে হবে। এছাড়া, টাস্কফোর্সের কর্মপরিধি (টিওআর) অন্তর্ভুক্ত অন্যান্য বিষয়গুলো নিয়ে কাজ করার জন্য সাব কমিটি গঠন করা হবে।

সভায় আরো জানানো হয়, আসন্ন ঈদুল আজহা উপলক্ষে জেলা ও উপজেলা প্রশাসন সহায়তায় মৎস্য ও প্রাণিসম্পদ মন্ত্রণালয় এবং ইসলামিক ফাউন্ডেশন উদ্যোগে মসজিদের ইমাম, মৌসুমী চামড়া ব্যবসায়ী, চামড়া ছড়ানোর সাথে জড়িতদের চামড়া ছড়ানো ও সংরক্ষণের বিষয়ে প্রশিক্ষণ প্রদান করা হচ্ছে। সভায় তথ্য মন্ত্রণালয় ও বাণিজ্য মন্ত্রণালয়ের আওতাধীন বিজনেস প্রমোশন কাউন্সিলের মাধ্যমে ঈদুল আজহার কয়েকদিন পূর্ব হতে টেলিভিশনে জনসচেতনতামূলক বিজ্ঞাপন প্রচারসহ বিভিন্ন সামাজিক যোগাযোগ মাধ্যমে প্রচারণা কার্যক্রম চালানোর সিদ্ধান্ত গৃহীত হয়।

সভায় বাণিজ্যমন্ত্রী টিপু মুনশি, শিল্প প্রতিমন্ত্রী কামাল আহমেদ মজুবদার ও জননিরাপত্তা বিভাগের অতিরিক্ত সচিব মোঃ শাহেদ আলী বক্তৃতা করেন।

#

জাহাঙ্গীর/পাশা/নাইচ/রফিকুল/রেজাউল/২০২১/২০২৪ ঘণ্টা

তথ্যবিবরণী নম্বর : ২৮৮১

**করোনা সুরক্ষায় ইয়োগার গুরুত্ব অপরিসীম**

**-- যুব ও ক্রীড়া প্রতিমন্ত্রী**

ঢাকা, ৭ আষাঢ় (২১ জুন) :

ইয়োগা বা যোগ ব্যায়ামের বিভিন্ন আসন শরীরের ইমিউনিটি ক্ষমতা বৃদ্ধি করে করোনাকালীন সুরক্ষায়  ভূমিকা রাখতে পারে বলে মন্তব্য করেছেন যুব ও ক্রীড়া প্রতিমন্ত্রী জাহিদ আহসান রাসেল।

প্রতিমন্ত্রী আজ জাতীয় ক্রীড়া পরিষদ অডিটোরিয়ামে আন্তর্জাতিক ইয়োগা দিবস উদ্‌যাপন উপলক্ষ্যে  বাংলাদেশ ইয়োগা এসোসিয়েশন কর্তৃক আয়োজিত এক অনাড়ম্বরপূর্ণ অনুষ্ঠানে প্রধান অতিথির বক্তব্যে এসব কথা বলেন।

জাহিদ আহসান বলেন, ‘মহামারি  করোনা মোকাবিলায় ইমিউনিটি বাড়ানোর কোনো বিকল্প নেই। আর এই ইমিউনিটি বাড়াতে  যোগচর্চা ও মেডিটেশন কার্যকর ভূমিকা রাখতে পারে। আপনার ইমিউন সিস্টেম যত শক্তিশালী হবে ততই আপনি সুস্থ থাকবেন। ব্যাকটেরিয়া ও ভাইরাস আপনার কাছ থেকে দূরে থাকবে। এই যোগচর্চার মধ্য দিয়ে আপনার জীবনে ইতিবাচক বিষয়গুলোর সংযুক্তি ঘটবে। নেতিবাচক বিষয়গুলো আপনার কাছ থেকে দূরে সরে যাবে। আপনি সবসময় থাকবেন নিরোগ, প্রফুল্ল ও প্রাণবন্ত। আমি আন্তর্জাতিক যোগ দিবস ২০২১ এর সাফল্য কামনা করছি’।

এ সময়ে প্রতিমন্ত্রী যোগ ব্যায়াম বা ইয়োগাকে  স্কুল- কলেজের শিক্ষার্থীদের মধ্যে ছড়িয়ে দেওয়ার আহ্বান জানান।

অনুষ্ঠানে বাংলাদেশ ইয়োগা এসোসিয়েশনের সভাপতি কবির বিন আনোয়ার বলেন, দেশে ইয়োগাকে  জনপ্রিয় করার লক্ষ্যে বাংলাদেশ ইয়োগা এসোসিয়েশন একটি মহাপরিকল্পনা প্রণয়ন করেছে।  অচিরেই সরকারের কাছে এ পরিকল্পনার আনুষ্ঠানিক প্রস্তাবনা জমা দেওয়া হবে। আমরা  ঢাকাতে বাংলাদেশ ইয়োগা কমপ্লেক্স নির্মাণের জন্য সরকারের কাছে আবেদন করেছি। ক্রীড়া প্রতিমন্ত্রী আমাদের  এ ব্যাপারে ইতিবাচক  আশ্বাস প্রদান করেছেন।

অনুষ্ঠানে পানি সম্পদ মন্ত্রণালয়ের সিনিয়র  সচিব ও বাংলাদেশ ইয়োগা এসোসিয়েশনের সভাপতি  কবির বিন আনোয়ারের সভাপতিত্বে বিশেষ অতিথি হিসেবে  উপস্থিত ছিলেন জাতীয় ক্রীড়া পরিষদের সচিব মাসুদ করিমসহ ইয়োগা এসোসিয়েশনের কর্মকর্তাবৃন্দ।

#

আরিফ/পাশা/নাইচ/রফিকুল/রেজাউল/২০২১/২০০০ ঘণ্টা

তথ্যবিবরণী নম্বর : ২৮৮০

**সন্ত্রাস, জঙ্গিবাদসহ নানাবিধ সামাজিক সমস্যা নিরসনে**

**আলেম সমাজকে ঐক্যবদ্ধ হয়ে কাজ করতে হবে**

**-- ধর্ম প্রতিমন্ত্রী**

ইসলামপুর, ৭ আষাঢ় (২১ জুন) :

ধর্ম প্রতিমন্ত্রী মোঃ ফরিদুল হক খান বলেছেন, সন্ত্রাস, জঙ্গিবাদসহ নানাবিধ সামাজিক সমস্যা নিরসনে উলামা-মাশায়েখ- এবং ইমাম-খতিবসহ আলেম সমাজকে ঐক্যবদ্ধ হয়ে কাজ করতে হবে। তিনি বলেন, ওলামা-  মাশায়েখ, খতিব-ইমামগণ  নিজেদের মধ্যকার ছোট-খাটো মতপার্থক্য দূর করে মানুষের  কল্যাণ এবং দেশের উন্নয়নে এক সাথে  কাজ করলে দেশে সন্ত্রাস  সন্ত্রাস, জঙ্গিবাদ, মাদক,  নারী ও শিশুর প্রতি সহিংসতা,  বাল্যবিবাহ,  যৌতুকসহ  নানাবিধ  সামাজিক সমস্যা সহজে  নিরসন করা সম্ভব হবে। এক্ষেত্রে সরকারের প্রতিষ্ঠিত ৫৬০ টি মডেল মসজিদ ও ইসলামিক সাংস্কৃতিক কেন্দ্র গুরুত্বপূর্ণ ভূমিকা রাখবে।

প্রতিমন্ত্রী আজ ইসলামপুর উপজেলা মডেল মসজিদ মিলনায়তনে (ইসলামপুর, জামালপুর) ইসলামিক ফাউন্ডেশন, জামালপুর জেলা শাখা আয়োজিত "সন্ত্রাস, জঙ্গিবাদ প্রতিরোধ এবং সামাজিক সমস্যা নিরসনে ইমামদের করণীয় ও উপজেলা পর্যায়ে প্রশিক্ষণ প্রাপ্ত ইমামগণের ইমাম সম্মেলন" এ প্রধান অতিথির বক্তৃতায় এসব কথা বলেন।

প্রতিমন্ত্রী বলেন,  মডেল মসজিদ ও ইসলামিক সাংস্কৃতিক কেন্দ্রসমূহ দেশের প্রান্তিক পর্যায়ে উলামায়ে কেরাম, বিশেষ করে মসজিদের ইমাম-খতিবদের  প্রশিক্ষণ প্রদানের ব্যবস্থা গ্রহণ করবে। এর মাধ্যমে আলেম সমাজ দেশের উন্নয়ন কার্যক্রমের সাথে আরো সরাসরিভাবে সম্পৃক্ত হবেন।  তারা নিয়মিতভাবে দেশের সকল মসজিদ এবং ধর্মীয় সভা- সমাবেশ-সেমিনার  হতে  একযোগে সামাজিক সমস্যা বিষয়ে জনগণকে  সচেতন করবেন। এর মাধ্যমে প্রধানমন্ত্রী শেখ হাসিনা সরকারের ঘোষিত  ২০৪১ সালের উন্নত বাংলাদেশ গড়ার যে প্রত্যয় বাস্তবায়ন সহজ হবে।

প্রতিমন্ত্রী বলেন, প্রধানমন্ত্রী শেখ হাসিনা ৫৬০ মডেল মসজিদ ও ইসলামিক সাংস্কৃতিক কেন্দ্র নির্মাণ,  হজ ব্যবস্থাপনার আধুনিকায়ন,  মসজিদভিত্তিক শিশু ও গণশিক্ষা কার্যক্রম এর প্রসারিতকরণ,  ইমাম মুয়াজ্জিন কল্যাণ ট্রাস্ট প্রতিষ্ঠা, কোভিড-১৯ করোনা  পরিস্থিতিতে মসজিদের ইমাম,  মুয়াজ্জিনদের  আর্থিক অনুদান প্রদান করেছেন। তিনি বলেন, প্রধানমন্ত্রী শেখ হাসিনা ইসলামের খেদমত এবং আলেম সমাজের কল্যাণে অসংখ্য  গুরুত্বপূর্ণ অবদান রেখে  প্রমাণ করেছেন,  ইসলাম ও ধর্মের প্রতি তিনি কত বেশি অনুরাগী ও শ্রদ্ধাশীল ।

প্রতিমন্ত্রী আরো বলেন,  উলমা-মাশায়েখ, মসজিদের ইমাম-খতিব-মোয়াজ্জিনসহ সকলে মিলে ঐক্যবদ্ধভাবে বিভিন্ন সামাজিক সমস্যার সমাধানে এগিয়ে আসলে বাংলাদেশকে বঙ্গবন্ধুর স্বপ্নের সোনার বাংলা হিসেবে গড়ে তুলতে অনেক সহজ হবে। তাই দেশের কল্যাণ ও উন্নয়নের স্বার্থে তিনি দেশের ওলামা- মাশায়েখ,  ইমাম-খতিবদের  প্রধানমন্ত্রীর নেতৃত্বে ঐক্যবদ্ধ থাকার আহ্বান জানান।

ইসলামপুর উপজেলা নির্বাহী অফিসার এস এম মাজহারুল ইসলামের সভাপতিত্বে অনুষ্ঠানে আরো উপস্থিত ছিলেন ইসলামপুর উপজেলা পরিষদের চেয়ারম্যান এডভোকেট এস এম জামাল আব্দুন নাছের বাবুল, সিনিয়র সহকারী  পুলিশ সুপার ইসলামপুর (সার্কেল) মোঃ সুমন মিয়া, ইসলামিক ফাউন্ডেশন, জামালপুর জেলা শাখার উপ-পরিচালক মোঃ আব্দুর রাজ্জাক,  ইসলামপুর পৌরসভার মেয়র মোঃ আব্দুল কাদের শেখ, ইসলামপুর উপজেলা পরিষদের ভাইস চেয়ারম্যান আব্দুল খালেক আকন্দ ও উপজেলা ভারপ্রাপ্ত কর্মকর্তা মোঃ মাজেদুর রহমান।

#

আনোয়ার/পাশা/রফিকুল/রেজাউল/২০২১/১৯৪০ ঘণ্টা

তথ্যবিবরণী নম্বর : ২৮৭৯

**জনরোষের ভয়ে চলমান উপনির্বাচন ও স্থানীয় সরকারের নির্বাচনে বিএনপি অংশ নিচ্ছে না**

**-- নৌপরিবহন প্রতিমন্ত্রী**

দিনাজপুর, ৭ আষাঢ় (২১ জুন) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, করোনায় মানুষের পাশে না দাঁড়ানোয় জনরোষের ভয়ে চলমান উপনির্বাচন ও স্থানীয় সরকারের বিভিন্ন নির্বাচনে বিএনপি অংশ নিচ্ছে না।  
প্রতিমন্ত্রী আজ জেলার সার্কিট হাউজে দিনাজপুর জেলা আওয়ামী লীগের করোনা প্রতিরোধ সংক্রান্ত ত্রাণ পরিচালনা কমিটির সঙ্গে মতবিনিময় সভায় এসব কথা বলেন।

প্রতিমন্ত্রী বলেন, ‘জনগণ থেকে এতো বিচ্ছিন্ন হয়ে গেছে তারা, ভোটে যাওয়ার সাহস পাচ্ছে না। ভোট এলেই বয়কট করছে। কারণ এ করোনার সময়ে গত এক বছরে দেশের মানুষ তাদের আরো বেশি চিনে ফেলেছে। এরা রাজনীতি করে শুধু ক্ষমতার জন্য। তিনি বলেন,  দেখতে পাবেন, বিভিন্ন স্থানীয় নির্বাচন হচ্ছে, উপনির্বাচন হচ্ছে, তারা কিন্তু ভোটে অংশগ্রহণ করছে না। জনগণের কাছে গিয়ে ভোট চাওয়ার মতো অবস্থা তাদের নাই। জনগণ তো তাদের বলবে, করোনার সময় তো আপনাদের দেখি নাই। এই ভয়ে তারা ভোটে আসছে না’।

খালিদ মাহমুদ চৌধুরী বলেন, জনগণের পাশে থাকাই আমাদের রাজনীতি। জনগণের দল হচ্ছে বাংলাদেশ আওয়ামী লীগ। আওয়ামী লীগ মানেই বাংলাদেশ। প্রতিমন্ত্রী মহামারি করোনায় সবাইকে স্বাস্থ্যবিধি মেনে চলার আহ্বান জানান । জেলার লকডাউন সফল করতে দিনাজপুর জেলা আওয়ামী লীগের নেতাদের প্রতি আহ্বান জানান তিনি।

এ সময়  উপস্থিত ছিলেন জেলা আওয়ামী লীগের সহসভাপতি আলতাফুজ্জামান মিতা, বজলুল হক, সাধারণ সম্পাদক আজিজুল ইমাম চৌধুরী, যুগ্ম সাধারণ সম্পাদক ফারুকুজ্জামান চৌধুরী মাইকেল, সাংগঠনিক সম্পাদক শাহ রফিকুল ইসলাম, জেলা আইনজীবী সমিতির সাধারণ সম্পাদক অ্যাডভোকেট সাইফুল ইসলাম, জেলার পিপি অ্যাডভোকটে রবিউল ইসলাম প্রমুখ। এর আগে, সকালে সেতাবগঞ্জ পৌরসভা নির্বাচনে নিজের ভোটাধিকার প্রয়োগ করেন প্রতিমন্ত্রী।

#

জাহাঙ্গীর/পাশা/রফিকুল/রেজাউল/২০২১/১৯২৪ ঘণ্টা

তথ্যবিবরণী নম্বর : ২৮৭৮

**দুস্থ মহিলা ও শিশুদের  ৯১ লাখ টাকা অনুদান প্রদান করল মহিলা ও শিশু বিষয়ক মন্ত্রলণালয়**

ঢাকা, ৭ আষাঢ় (২১ জুন) :

ষোলশত আটান্ন জন নারী ও শিশুদের মাঝে একানব্বই লাখ টাকা অনুদান প্রদান করেছে মহিলা ও শিশু বিষয়ক মন্ত্রণালয়।  চিকিৎসা সেবা, শিক্ষা সহায়তা ও সাধারণ আর্থিক অনুদান হিসেবে নির্যাতিত, দুস্থ  নারী ও শিশুদের মাঝে এই অনুদান বিতরণ করা হয়। মন্ত্রী, প্রতিমন্ত্রী ও সংসদ সদস্যদের সুপারিশ, ব্যক্তিগতভাবে দাখিলকৃত, উপজেলা নির্বাহী অফিসারের কার্যালয় এবং উপজেলা ও জেলা মহিলা বিষয়ক কর্মকর্তার কার্যালয় থেকে অনুদান প্রাপ্তির চলতি অর্থবছরে মোট ২১৪৩ টি আবেদন পত্র পাওয়া গিয়েছে। প্রাপ্ত আবেদন পত্রের মধ্য থেকে যাচাই-বাছাই করে ১৬৫৮ জনকে ৯১ লাখ টাকা অনুদান প্রদান করা হয়।

আজ বাংলাদেশ সচিবালয়ে মহিলা ও শিশু বিষয়ক মন্ত্রণালয়ের সম্মেলন কক্ষে মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরার সভাপতিত্ব্বে নির্যাতিত, দুস্থ মহিলা ও শিশু কল্যাণ তহবিলের বোর্ড অভ্ ট্রাস্টির সভায় এ অনুদান প্রদানের সিদ্ধান্ত নেওয়া হয়।

এসময় প্রতিমন্ত্রী বলেন, মহিলা ও শিশু বিষয়ক মন্ত্রণালয় নারীর উন্নয়ন ও ক্ষমতায়নে যেমন কাজ করছে, তেমনি দুস্থ নারী ও শিশুদের কল্যাণেও কাজ করে যাচ্ছে। তিনি আরো বলেন, মহিলা ও শিশু বিষয়ক মন্ত্রণালয় ভিজিডি, মাতৃত্বকাল ভাতা ও কর্মজীবী ল্যাক্টেটিং মা ভাতা হিসেবে ২১ লাখ নারী ও শিশুর খাদ্য ও পুষ্টি নিশ্চিত করছে।

মহিলা ও শিশু বিষয়ক মন্ত্রণালয়ের সচিব মো. সায়েদুল ইসলামের সঞ্চালনায় সভায় উপস্থিত ছিলেন অতিরিক্ত সচিব ফরিদা পারভীন, অতিরিক্ত সচিব ড. মহিউদ্দিন আহমেদ, মহিলা বিষয়ক অধিদপ্তরের মহাপরিচালক রাম চন্দ্র দাস, বাংলাদেশ শিশু একাডেমির মহাপরিচালক জ্যোতি লাল কুরী, ট্রাস্টি বোর্ডের সদস্য নাসিমা আক্তার জলি, বেগম সেলিনা খালেক, আব্দুল মতিন ভূইয়াসহ বিভিন্ন মন্ত্রণালয় এবং বিভাগের প্রতিনিধিবৃন্দ।

#

আলমগীর/পাশা/রফিকুল/রেজাউল/২০২১/১৯১৫ ঘণ্টা

তথ্যবিবরণী নম্বর : ২৮৭৭

**ডিজিটাল বাংলাদেশের সুফল দেশের ১৭ কোটি মানুষ পাচ্ছে**

**-- আইসিটি প্রতিমন্ত্রী**

ঢাকা, ৭ আষাঢ় (২১ জুন) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক ডিজিটাল বাংলাদেশের সুফল আজকে দেশের ১৭ কোটি মানুষ পাচ্ছে উল্লেখ করে বলেন, করোনাকালীন ই-ফাইলের মাধ্যমে গত ১৫ মাসেই প্রায় ৩৮ লাখ ফাইল নিষ্পন্ন হয়েছে। ফলে লাল ফিতার দূরত্ব কমেছে। প্রশাসনিক কাজের স্বচ্ছতা, দ্রুততা ও জবাবদিহিতা নিশ্চিত হয়েছে। তিনি বলেন, ন্যাশনাল হেল্প লাইন  ৩৩৩ নম্বর থেকে বিগত ৪ বছরে মোট ৩ কোটি ৯৬ লাখ মানুষ সেবা নিয়েছে। জরুরি খাদ্য সহায়তা ছাড়াও শারীরি দূরত্ব বজায় রেখে বিগত ১৫ মাসে আইসিটি বিভাগের ডক্টরস পুলের মাধ্যমে দেশের ৪০ লাখ মানুষ চিকিৎসকের পরামর্শ নিয়েছেন।

প্রতিমন্ত্রী আজ নাটোর জেলা এসোসিয়েশন ইউএসএ, ইনক’র অভিষেক ও ঈদ পুনর্মিলনী অনুষ্ঠানে প্রধান অতিথির বক্তৃতায় ডিজিটাল প্ল্যাটফর্মে যুক্ত হয়ে এসব কথা বলেন।

অনুষ্ঠানে অন্যান্যের মধ্যে বক্তব্য রাখেন নাটোর-২ আসনের সংসদ সদস্য আলহাজ মো: শফিকুল ইসলাম শিমুল, নাটোর সদর উপজেলার চেয়ারম্যান আলহাজ মো: শরিফুল ইসলাম, নর্থ বেঙ্গল ফাউন্ডেশন ইউএসএ ইনক’র সাবেক প্রধান উপদেষ্টা নাসির আলী খান পল, নর্থ বেঙ্গল ফাউন্ডেশন ইউএসএ ইনক’র সভাপতি ডা: আব্দুল লতিফ, বাংলাদেশ সোসাইটি ইনক’র ভারপ্রাপ্ত সভাপতি আব্দুর রহিম হাওলাদার।

প্রতিমন্ত্রী বলেন, বাংলাদেশে অতীতে ’৭৫ এর পরবর্তী সময়ে যারা ক্ষমতায় ছিল তারা কিন্তু কখনোই দেশের নাগরিকদের প্রয়োজনে একটি  কলসেন্টারের প্রয়োজনীয়তা অনুভব করেনি। দেশের মানুষের সেবার জন্য তারা কখনো ভাল কিছু চিন্তা করেননি। বঙ্গবন্ধুর সুযোগ্য দৌহিত্র শেখ হাসিনার সুযোগ্য সন্তান ২০১৭ সালের ১২ই ডিসেম্বর প্রথম বাংলাদেশের জরুরি কল সেন্টার স্থাপন করেন এবং উদ্বোধন করেন। তিনি বলেন, যুক্তরাষ্ট্রে যেমন জরুরি প্রয়োজনে ৯১১ এ কল করে দ্রুত পুলিশ, ফায়ার সার্ভিস, অ্যাম্বুলেন্স পাওয়া যায় তেমনি  আমাদের দেশের ১৭ কোটি মানুষ তারা ৯৯৯ ফোন করলে দ্রুত পুলিশ ফায়ার সার্ভিস, অ্যাম্বুলেন্স পৌঁছে যায় তিনি বলেন, মাত্র চার বছরে  প্রায় ২ কোটি ৯৬ লাখ মানুষ এ সেবাটি পেয়েছে।

পলক বলেন, ১২ বছর আগেও আমরা নিম্ন আয়ের দেশে ছিলাম। শেখ হাসিনা দূরদর্শিতা, মেধা, সাহসিকতার ও সততা দিয়ে বাংলাদেশের মাথাপিছু আয় ২ হাজার ২২৭ ডলারে উন্নীত হয়েছে এবং প্রশাসনিক প্রায় সকল কার্যক্রম ডিজিটাল ফাইল ম্যানেজমেন্ট সিস্টেমে নেয়া সম্ভব হয়েছে।

বাংলাদেশে বাণিজ্যিক কার্যক্রম ই-কমার্স অনেক শক্তিশালী হয়েছে উল্লেখ করে প্রতিমন্ত্রী বলেন, যুক্তরাষ্ট্রের মতো বাংলাদেশের মানুষ অনলাইনে শপিং করতে পারছে। শহর থেকে গ্রাম পর্যন্ত যে কোনো পণ্য, যে কোনো সেবা ঘরে বসেই নাগরিকদেরকে দেয়া সম্ভব হচ্ছে। তিনি আরো বলেন, গত ১৫ মাসে বিচারিক মামলা ভার্চুয়াল কোর্টে সম্পাদন হয়েছে। যার মধ্যে প্রায় ১ লাখ ২০ হাজার জামিন সম্পাদন করা হয়েছে। করোনাকালীন সময়ে বর্তমান সরকার প্রায় দেড় কোটি পরিবারের খাবারের ব্যবস্থা করেছেন এবং ৮৬ লাখ কর্মহীন পরিবারকে মোবাইল ফাইনান্সিয়াল ডিজিটাল ওয়ালেটের মাধ্যমে আইসিটি বিভাগের সেন্টাল এইড ম্যানেজমেন্ট সফট্‌ওয়্যার সিস্টেমের মাধ্যমে নির্ভুলভাবে সঠিক ব্যক্তিদেরকে ২ হাজার ৫০০ টাকা করে পাঠিয়েছে আওয়ামী লীগ সরকার।

#

শহিদুল/পাশা/রফিকুল/রেজাউল/২০২১/১৮৫৮ ঘণ্টা

তথ্যবিবরণী নম্বর : ২৮৭৬

**সরকার চা শ্রমিকদের জীবন-মান উন্নয়নে কাজ করছে**

**-- প্রবাসী কল্যাণ মন্ত্রী**

ঢাকা, ৭ আষাঢ় (২১ জুন) :

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, আমাদের সরকার চা শ্রমিকদের জীবন-মান উন্নয়নের নিরলসভাবে কাজ করছে।

মন্ত্রী বলেন, সামজিক নিরাপত্তা নিশ্চিত করতে প্রধানমন্ত্রী চা শ্রমিকদের পুনর্বাসনের জন্য মজুরি ভাতা চালু করেছেন। কারণ তারা যে ভাতা পায় তা একটা পরিবারের জীবন ও জীবিকার তুলনায় অত্যন্ত দুঃখজনক। এছাড়াও তিনি যুবকদের আত্মকর্মসংস্থানে উদ্যোগী এবং কারিগরি শিক্ষায় প্রশিক্ষিত হওয়ার আহ্বান জানান।

মন্ত্রী আজ সিলেটের জৈন্তাপুর উপজেলা পরিষদ মিলনায়তনে সমাজসেবা অধিদপ্তর আয়োজিত চা শ্রমিকদের মাঝে অনুদান বিতরণ অনুষ্ঠানে প্রধান অতিথির বক্তব্যে এসব কথা বলেন।এর আগে তিনি উপজেলার বিভিন্ন উন্নয়ন প্রকল্প উদ্বোধন করেন।

জৈন্তাপুর উপজেলা নির্বাহী অফিসার নুসরাত আজমরী হকের সভাপতিত্বে অনুষ্ঠানে আরো উপস্থিত ছিলেন উপজেলা পরিষদের চেয়ারম্যান কামাল আহমদ, সমাজসেবা অধিদপ্তর সিলেটের উপপরিচালক বিবাস চন্দ্র দাস, উপজেলা আওয়ামী লীগের সাধারণ সম্পাদক এম লিয়াকত আলী প্রমুখ।

#

রাশেদুজ্জামান/পাশা/রফিকুল/রেজাউল/২০২১/১৮৫০ ঘণ্টা

তথ্যবিবরণী নম্বর : ২৮৭৫

**পদোন্নতি পেলেন ৬৯ বিচারক**

ঢাকা, ৭ আষাঢ় (২১ জুন) :

জেলা ও দায়রা জজ পদে পদোন্নতি পেয়েছেন ১১ জন অতিরিক্ত জেলা ও দায়রা জজ। একই সঙ্গে ৫৮ জন যুগ্ম জেলা ও দায়রা জজকে অতিরিক্ত জেলা ও দায়রা জজ হিসেবে পদোন্নতি দিয়েছে আইন মন্ত্রণালয়। বাংলাদেশ সুপ্রিম কোর্টের সঙ্গে পরামর্শক্রমে  জুডিশিয়াল সার্ভিসের উল্লিখিত ৬৯ জন বিচারককে পদোন্নতি দিয়ে দেশের বিভিন্ন জেলায় পদায়ন করা হয়েছে। আজ আইন ও বিচার বিভাগ থেকে এ সম্পর্কিত পৃথক প্রজ্ঞাপন জারি করা হয়।

পদোন্নতিপ্রাপ্ত জেলা জজরা ‘বাংলাদেশ জুডিশিয়াল সার্ভিস (বেতন ও ভাতাদি) আদেশ, ২০১৬’ এর বেতন স্কেলের প্রথম গ্রেডে এবং অতিরিক্ত জেলা জজরা দ্বিতীয় গ্রেডে বেতন-ভাতাদি পাবেন।

পদোন্নতি পাওয়া বিচারকদেরকে আগামী ২৭ জুন তাঁদের নিয়ন্ত্রণকারী কর্মকর্তা (বিচারক) বা দফতর প্রধান মনোনীত কর্মকর্তা বা তাঁর পরবর্তী জ্যেষ্ঠ কর্মকর্তার কাছে বর্তমান পদের দায়িত্বভার অর্পণ করে পদায়নকৃত কর্মস্থলে যোগদানের জন্য অনুরোধ জানানো হয়েছে। প্রশিক্ষণ বা ছুটিতে থাকা কর্মকর্তাদের প্রশিক্ষণ বা ছুটি শেষে কর্মস্থলে যোগদানের তারিখে বর্তমান পদের দায়িত্বভার অর্পণ করে পদায়নকৃত কর্মস্থলে যোগদানের জন্য অনুরোধ জানানো হয়েছে আদেশে।

পদোন্নতিপ্রাপ্তদের মধ্যে বগুড়ার অতিরিক্ত জেলা ও দায়রা জজ ইসরাত জাহানকে রংপুরের মানবপাচার অপরাধ ট্রাইব্যুনালের বিচারক (জেলা ও দায়রা জজ), মানিকগঞ্জের অতিরিক্ত জেলা জজ শাহানা হক সিদ্দিকাকে টাঙ্গাইলের বিশেষ জজ আদালতের বিশেষ জজ (জেলা জজ), নাটোরের চিফ জুডিশিয়াল ম্যাজিস্ট্রেট মো. গোলাম ফারুককে বরিশালের সাইবার ট্রাইব্যুনালের বিচারক (জেলা জজ), হবিগঞ্জের চিফ জুডিশিয়াল ম্যাজিস্ট্রেট তানিয়া কামালকে মানিকগঞ্জের নারী ও শিশু নির্যাতন দমন ট্রাইব্যুনালের বিচারক (জেলা জজ), ঝিনাইদহের চিফ জুডিশিয়াল ম্যাজিস্ট্রেট মুহা. হাসানুজ্জামানকে রাজশাহীর নারী ও শিশু নির্যাতন দমন ট্রাইব্যুনালের বিচারক (জেলা জজ) করা হয়েছে। দুর্নীতি দমন কমিশনের পরিচালক (অতিরিক্ত জেলা জজ) জাকির হোসেন খানকে জেলা জজ পদে পদোন্নতির পর একই কর্মস্থলে রাখা হয়েছে।

এছাড়া ঢাকার অতিরিক্ত মহানগর দায়রা জজ মোছাম্মৎ রোকশানা বেগম হেপিকে গাজীপুরের নারী ও শিশু নির্যাতন দমন ট্রাইব্যুনালের বিচারক (জেলা জজ), গাজীপুরের চিফ জুডিশিয়াল ম্যাজিস্ট্রেট মো. আশরাফুল আলমকে জাতীয় মানবাধিকার কমিশনের পরিচালক (জেলা জজ), নওগাঁর অতিরিক্ত জেলা জজ মো. মেহেদী হাসান তালুকদারকে পঞ্চগড়ের নারী ও শিশু নির্যাতন দমন ট্রাইব্যুনালের বিচারক (জেলা জজ), ব্রাহ্মণবাড়িয়ার অতিরিক্ত জেলা জজ সাবেরা সুলতানা খানকে ময়মনসিংহের বিশেষ জজ আদালতের বিশেষ জজ (জেলা জজ) এবং ফেনীর চিফ জুডিশিয়াল ম্যাজিস্ট্রেট মোহাম্মদ আবদুর রহিমকে পদোন্নতির পর কক্সবাজারের নারী ও শিশু নির্যাতন দমন ট্রাইব্যুনালের বিচারক (জেলা জজ) হিসেবে পদায়ন করা হয়েছে।

#

রেজাউল/পাশা/রফিকুল/রেজাউল/২০২১/১৮৪৮ ঘণ্টা

তথ্যবিবরণী নম্বর : ২৮৭৪

**স্বাস্থ্যমন্ত্রীর সাথে দক্ষিণ কোরিয়া রাষ্ট্রদূতের সাক্ষাৎ**

ঢাকা, ৭ আষাঢ় (২১ জুন) :

স্বাস্থ্য ও পরিবার কল্যাণ মন্ত্রী জাহিদ মালেকের সাথে আজ দক্ষিণ কোরিয়ার রাষ্ট্রদূত লি জ্যাং কিউন মন্ত্রীর অফিস কক্ষে সাক্ষাৎ করেন।

সাক্ষাৎকালে কোরিয়ান রাষ্ট্রদূত স্বাস্থ্যমন্ত্রী জাহিদ মালেকের কাছে বাংলাদেশে অবস্থানরত কোরিয়ান চাকুরিজীবী, পর্যটক, শিক্ষার্থীসহ অন্যান্য নাগরিকদের ভ্যাকসিন প্রাপ্তির ক্ষেত্রে বিশেষ আন্তরিকতার অনুরোধ জানান। স্বাস্থ্যমন্ত্রী দক্ষিণ কোরিয়ার রাষ্ট্রদূ তের কথা মনোযোগ দিয়ে শোনেন ও অনুরোধ রক্ষার আশ্বাস দেন। একই সাথে, স্বাস্থ্যমন্ত্রী দক্ষিণ কোরিয়ায় বাংলাদেশের শ্রম বাজার নিয়ে এবং সেখানে অবস্থানরত বাংলাদেশি নাগরিকদের যেন ভ্যাকসিন প্রাপ্তিতে সুবিধা পায় সে বিষয়েও দক্ষিণ কোরিয়ার রাষ্ট্রদূতের নিকট অনুরোধ জানান।

#

মাইদুল/পাশা/রফিকুল/রেজাউল/২০২১/১৮৩৫ ঘণ্টা

তথ্যবিবরণী নম্বর : ২৮৭৩

**কোভিড-১৯ এর বিস্তার রোধকল্পে ৭ জেলায় সার্বিক কার্যাবলি/চলাচলে বিধি-নিষেধ আরোপ**

ঢাকা, ৭ আষাঢ় (২১ জুন) :

করোনাভাইরাসজনিত রোগ (কোভিড-১৯) সংক্রমণের বর্তমান পরিস্থিতি বিবেচনায় মানিকগঞ্জ, নারায়ণগঞ্জ, মুন্সিগঞ্জ, গাজীপুর, মাদারীপুর, রাজবাড়ী এবং গোপালগঞ্জ জেলার সার্বিক কার্যাবলি/চলাচল (জনসাধারণের চলাচলসহ) আগামীকাল ২২ জুন ২০২১ তারিখ সকাল ৬টা থেকে আগামী ৩০ জুন ২০২১ তারিখ মধ্যরাত পর্যন্ত বন্ধ ঘোষণা করা হলো।

আজ মন্ত্রিপরিষদ বিভাগ থেকে জারিকৃত এক আদেশে এ বিধিবিষেধ আরোপ করা হয়।

সরকার ঘোষিত বিধিনিষেধ কার্যকর থাকাকালীন শুধু আইনশৃঙ্খলা এবং জরুরি পরিষেবা, যেমন-কৃষি উপকরণ (সার, বীজ, কীটনাশক, কৃষি যন্ত্রপাতি ইত্যাদি), খাদ্যশস্য ও খাদ্যদ্রব্য পরিবহণ, ত্রাণ বিতরণ, স্বাস্থ্য সেবা, কোভিড-১৯ টিকা প্রদান, বিদ্যুৎ, পানি, গ্যাস/জ্বালানি, ফায়ার সার্ভিস, বন্দরসমূহের (নদীবন্দর) কার্যক্রম, টেলিফোন ও ইন্টারনেট (সরকারি-বেসরকারি), গণমাধ্যম (প্রিন্ট ও ইলেক্ট্রনিক মিডিয়া), বেসরকারি নিরাপত্তা ব্যবস্থা, ডাক সেবাসহ অন্যান্য জরুরি ও অত্যাবশ্যকীয় পণ্য ও সেবার সঙ্গে সংশ্লিষ্ট অফিসসমূহ, তাদের কর্মচারী ও যানবাহন এবং পণ্যবাহী ট্রাক, লরি এ নিষেধাজ্ঞার আওতা বহির্ভূত থাকবে।

#

পাশা/রফিকুল/রেজাউল/২০২১/১৮১০ ঘণ্টা

তথ্যবিবরণী নম্বর : ২৯৭২

**সরকারের দক্ষ পরিচালনাতেই মধ্যম আয়ে উন্নীত দেশ, মাথাপিছু আয়ে ভারতকে ছাড়িয়ে**

**-- তথ্য ও সম্প্রচার মন্ত্রী**

ঢাকা, ৭ আষাঢ় (২১ জুন) :

‘সরকারের দক্ষ পরিচালনাতেই দেশ মধ্যম আয়ে উন্নীত হয়েছে, মাথাপিছু আয়ে ভারতকে ছাড়িয়ে গেছে’ বলেছেন তথ্য ও সম্প্রচারমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ সচিবালয়ে মন্ত্রণালয়ের সভাকক্ষে তথ্য ও সম্প্রচার মন্ত্রণালয়ের সাথে সংশ্লিষ্ট সংস্থাগুলোর বার্ষিক কর্মসম্পাদন চুক্তি স্বাক্ষর অনুষ্ঠানে প্রধান অতিথির বক্তৃতায় মন্ত্রী একথা বলেন। প্রতিমন্ত্রী ডা. মুরাদ হাসান, সচিব মো: মকবুল হোসেন এবং সংস্থা প্রধানবৃন্দ এসময় উপস্থিত ছিলেন।

মন্ত্রী বলেন, ‘আজকে বাংলাদেশ যে মধ্যম আয়ের দেশে উন্নীত হয়েছে, সরকার দক্ষভাবে দেশ পরিচালনা করতে পেরেছে বিধায় এটি সম্ভবপর হয়েছে। করোনার মধ্যেও মানুষের মাথাপিছু আয় বেড়েছে। এমনকি মাথাপিছু আয়ের ক্ষেত্রে আমরা ভারতকেও ছাড়িয়েছি। করোনার মধ্যেও এই অর্থবছরের সমাপ্তিলগ্নে আমাদের জিডিপি প্রবৃদ্ধি হতে যাচ্ছে ৬ দশমিক ১ শতাংশ এবং মূল্যস্ফীতি ৫ শতাংশের মধ্যেই সীমাবদ্ধ রয়েছে। মূল্যস্ফীতি যখন স্থিতাবস্থায় থাকে এবং জিডিপি প্রবৃদ্ধি বেশি হয়, তখন স্বাভাবিকভাবে মানুষের আয় উন্নতি তথা দেশের অগ্রগতি বৃদ্ধি পায়। এটি গত ১২ বছর ধরে হয়ে আসছে, সেকারণেই দেশ এগিয়েছে।’

ড. হাছান বলেন, ‘পৃথিবীর বিভিন্ন পত্রপত্রিকা বাংলাদেশের এই অগ্রগতিতে প্রধানমন্ত্রী বঙ্গবন্ধুকন্যা জননেত্রী শেখ হাসিনার নেতৃত্বের প্রশংসায় পঞ্চমুখ। শুধু বাংলাদেশে অনেকে সেই অগ্রগতি দেখতে পায় না, দেখেও কোথায় কি গলদ আছে সেটা খুঁজে বের করার নামে জনগণকে বিভ্রান্ত করার অপচেষ্টা চালায়। দু’একটি সংবাদমাধ্যমেও আমরা দেখতে পাই এ নিয়ে বিশ্লেষণ করা হয় এবং এই অগ্রগতি আসলে কতোটুকু সে নিয়ে প্রশ্ন তোলার অপচেষ্টা চালু হয়। এই অপচেষ্টা আজকে হচ্ছে তা নয়, এই অপচেষ্টা গত সাড়ে ১২ বছর ধরেই হচ্ছে। এসত্ত্বেও দেশ এগিয়েছে।’

গণমাধ্যমসংশ্লিষ্টদের প্রতি অনুরোধ জানিয়ে মন্ত্রী বলেন, ‘অবশ্যই সরকারের বা যে কোনো দায়িত্বশীলের ব্যর্থতা, ত্রুটি নিয়ে আলোচনা হবে, কিন্তু পাশাপাশি অগ্রগতিটাও মানুষকে জানাতে হবে। কারণ মানুষ যখন দেশকে নিয়ে আশাবাদী হবে তখনই দেশ ও সমাজ এগিয়ে যাবে। আশাহীন মানুষ যেমন এগিয়ে যেতে পারে না, আশাহীন সমাজও পারে না। দেশের অগ্রগতি যদি বিশ্বের পত্রপত্রিকায় প্রচারিত হয় অথচ আমাদের দেশে ঠিকভাবে না হয়, সেটি খুবই দুঃখজনক।’

এসময় চিত্রনায়িকা পরীমণির বিষয়ে সাংবাদিকদের প্রশ্নের জবাবে মন্ত্রী বলেন, ‘ঢাকা শহরে কে কোথায় গিয়ে মধ্যরাতে মদ্যপান করলো, সেখানে ভাঙচুর হলো আর তার প্রেক্ষিতে সেখানে কিছু ঘটনা ঘটলো তাতে যেভাবে সবাই মত্ত হয়ে গেল, অথচ বিষয়টা জাতির জন্য মোটেও কোনো গুরুত্বপূর্ণ ঘটনা নয়। আমি এ নিয়ে মন্তব্য করতে চাই না। তবে কেউ হেনস্তার শিকার হওয়াও ঠিক নয়, কেউ অহেতুক হয়রানি হওয়াও ঠিক নয়।’

পরীমণির বিষয়ে সংসদে আলোচনা হয়েছে -সাংবাদিকরা এ বিষয়টি তুলে ধরলে ড. হাছান বলেন, ‘আমি দেখেছি যে সংসদে বিএনপি দলীয় গ্রুপের নেতা এ বিষয়টা নিয়ে বেশ কয়েকদিন ধরে বক্তব্য রেখেছেন। আমার কাছে মনে হলো তার কাছে বেগম খালেদা জিয়ার চেয়েও ঐ চিত্রনায়িকা বেশি গুরুত্বপূর্ণ হয়ে গেছে, সেজন্যই এটা নিয়ে তিনি বেশ কয়েকদিন বক্তব্য দিয়েছেন।’

মন্ত্রী এবং প্রতিমন্ত্রীর উপস্থিতিতে অনুষ্ঠানে তথ্য ও সম্প্রচার সচিবের সাথে বাংলাদেশ সংবাদ সংস্থা, বাংলাদেশ টেলিভিশন, তথ্য অধিদফতর,  বাংলাদেশ বেতার, বাংলাদেশ চলচ্চিত্র উন্নয়ন কর্পোরেশন, গণযোগাযোগ অধিদপ্তর, জাতীয় গণমাধ্যম ইনস্টিটিউট, বাংলাদেশ ফিল্ম আর্কাইভ, চলচ্চিত্র ও প্রকাশনা অধিদপ্তর, বাংলাদেশ চলচ্চিত্র ও টেলিভিশন ইনস্টিটিউট, প্রেস ইনস্টিটিউট বাংলাদেশ, বাংলাদেশ প্রেস কাউন্সিল এবং চলচ্চিত্র সেন্সর বোর্ডের প্রতিনিধিবৃন্দ বার্ষিক কর্মসম্পাদন চুক্তি স্বাক্ষর করেন।

#

আকরাম/পাশা/রফিকুল/রেজাউল/২০২১/১৮০৮ ঘণ্টা

তথ্যবিবরণী নম্বর : ২৮৭১

**হিমায়িত মৎস্য রফতানি বৃদ্ধিতে সরকার সচেষ্ট রয়েছে**

**-- মৎস্য ও প্রাণিসম্পদ মন্ত্রী**

ঢাকা, ৭ আষাঢ় (২১ জুন) :

হিমায়িত মৎস্য রফতানি বৃদ্ধিতে সরকার সচেষ্ট রয়েছে বলে জানিয়েছেন মৎস্য ও প্রাণিসম্পদ মন্ত্রী শ ম রেজাউল করিম।

আজ সচিবালয়ে মৎস্য ও প্রাণিসম্পদ মন্ত্রণালয়ের সম্মেলন কক্ষে বাংলাদেশ ফ্রোজেন ফুডস্ এক্সপোর্টার্স অ্যাসোসিয়েশনের সাথে অনুষ্ঠিত সভায় মন্ত্রী এসব কথা বলেন।

এ বিষয়ে মন্ত্রী বলেন, “মৎস্য খাতকে আরো সমৃদ্ধ করার জন্য, এ খাতের রফতানি বৃদ্ধিসহ রফতানির সাথে সম্পর্কিত যে কোনো সমস্যা দূর করার জন্য সব ধরনের পদক্ষেপ নিতে সরকার প্রস্তুত রয়েছে। হিমায়িত খাদ্য রফতানির ক্ষেত্রে কোনো প্রতিবন্ধকতা থাকলে তা দূর করার বিষয়টি সর্বোচ্চ আন্তরিকতা দিয়ে সরকার বিবেচনা করবে। তবে এ ব্যাপারে বেসরকারি উদ্যোক্তাসহ এ খাতসংশ্লিষ্ট সকলকে সম্মিলিতভাবে কাজ করতে হবে।”

এসময় মন্ত্রী যোগ করেন, “শেখ হাসিনা সরকার মৎস্য খাতকে এগিয়ে নেওয়ার জন্য বিভিন্ন পরিকল্পনা নিয়েছে। বাংলাদেশে অতীতে যা কোনো সরকার নেয়নি। মৎস্য গবেষণা ইনস্টিটিউট প্রতিষ্ঠা থেকে শুরু করে সব বিষয়ে এ খাতকে আলাদাভাবে অগ্রাধিকার দেওয়া হচ্ছে। করোনাকালেও প্রধানমন্ত্রী শেখ হাসিনা মৎস্ খাতের উন্নয়নে গৃহীত সকল প্রকল্প অনুমোদন দিয়েছেন। এর অর্থ এ খাতকে এগিয়ে নেওয়ার জন্য তাঁর আন্তরিকতা ও আগ্রহ রয়েছে। প্রধানমন্ত্রীর নির্দেশনায় আমাদের মৎস্য গবেষণা ইনস্টিটিউট ২৯ প্রজাতির দেশীয় বিলুপ্তপ্রায় মাছ নতুন করে বৈজ্ঞানিক গবেষণার মাধ্যমে ফিরিয়ে এনেছে।”

রেজাউল করিম বলেন, “করোনা ক্রান্তিকালে মৎস্য খাদ্য আমদানির ক্ষেত্রে সৃষ্ট সমস্যা দূর করা হয়েছে। মাছ উৎপাদনে ক্ষতিগ্রস্ত খামারিদের সরকারিভাবে পোনা বিতরণ করা হয়েছে, মৎস্য খাদ্য সহায়তা দেওয়া হয়েছে এবং একশ কোটি টাকা নগদ প্রণোদনা দেওয়া হয়েছে। উৎপাদিত মাছ বিক্রয়ের জন্য ভ্রাম্যমাণ ও অনলাইন ব্যবস্থা চালু করা হয়েছে। এভাবে করোনায় মৎস্য খাতকে সচল রাখার জন্য সরকার বিভিন্ন ব্যবস্থা নিয়েছে।”

মৎস্য ও প্রাণিসম্পদ মন্ত্রণালয়ের অতিরিক্ত সচিব শ্যামল চন্দ্র কর্মকার, উপসচিব ড. আবু নঈম মুহাম্মদ আবদুছ ছবুর, এ জেড এম নূরুল হক ও মোহাম্মদ আজিজুল ইসলাম, বাংলাদেশ ফ্রোজেন ফুডস্ এক্সপোর্টার্স অ্যাসোসিয়েশনের সভাপতি মোঃ আমিন উল্লাহ, সিনিয়র সহসভাপতি মোঃ খলিলুল্লাহ, সহসভাপতি আশরাফ হোসেন মাসুদ ও হুমায়ুন কবির, পরিচালক শ্যামল দাস, মহাসচিব শেখ সোহেল পারভেজ, সাবেক সহসভাপতি ড. সৈয়দ আবু আসফার, এসিআই এগ্রোবিজনেসের ব্যবস্থাপনা পরিচালক ড. ফা হ আনসারী এবং জেমিনি সী ফুডস্ লিমিটেড, খুলনার ব্যবস্থাপনা পরিচালক কাজী ইনাম আহমেদ সভায় অংশগ্রহণ করেন।

#

ইফতেখার/পাশা/রফিকুল/রেজাউল/২০২১/১৭৫৪ ঘণ্টা

তথ্যবিবরণী নম্বর : ২৮৭০

**চালের দাম বৃদ্ধির কারণ খতিয়ে দেখতে খাদ্যমন্ত্রীর নির্দেশ**

ঢাকা, ৭ আষাঢ় (২১ জুন) :

 চৈত্র-বৈশাখ মাসে দেশে চালের দাম বাড়েনি, দেশে বোরো ধানের বাম্পার ফলন সত্ত্বেও এখন চালের দাম কেন বাড়ছে তা খতিয়ে দেখতে খাদ্য বিভাগের কর্মকর্তাদের নির্দেশ দিয়েছেন খাদ্যমন্ত্রী সাধন চন্দ্র মজুমদার।

আজ তাঁর সরকারি বাসভবন থেকে ভার্চুয়ালি যুক্ত হয়ে ‌অভ্যন্তরীণ বোরো সংগ্রহ ২০২১ এর খুলনা ও বরিশাল বিভাগের অগ্রগতি পর্যালোচনা সভায় প্রধান অতিথির বক্তব্যে তিনি এসব কথা বলেন।

মন্ত্রী বলেন, এবছর ধান ও চালের দাম যৌক্তিকভাবে নির্ধারণ করা হয়েছে। মিল মালিকগণ ইচ্ছামতো চালের দাম বাড়াবেন, সেটা মোটেই কাম্য নয়। চালের দাম সহনীয় রাখতে সরকারের সব ধরনের প্রচেষ্টা অব্যাহত থাকবে বলে তিনি জানান।

মন্ত্রী আরো বলেন, ৩০ জুনের মধ্যে ৭৫ শতাংশ বোরো সংগ্রহ নিশ্চিত করে খাদ্য বিভাগের কর্মকর্তাদের দায়িত্বশীলতার পরিচয় দিতে হবে। মন্ত্রণালয় থেকে ধান ও চাল সংগ্রহের যে নির্দেশনা জারি হয়েছে, সে মোতাবেক সংগ্রহ অভিযান সফল করতে হবে। এসময় চালের বাজার স্থিতিশীল রাখতে জেলা প্রশাসনের সহায়তায় নিয়মিত বাজার মনিটরিং এর ওপর গুরুত্বারোপ করেন তিনি।

 মিল মালিকদের কাছ থেকে চুক্তি মোতাবেক নির্ধারিত সময়ে বোরো সংগ্রহ করতে খাদ্য বিভাগের মাঠ কর্মকর্তাগণকে তৎপর হওয়ার আহ্বান জানিয়ে মন্ত্রী বলেন, অন্যথায় মিল মালিকদের পাশাপাশি কর্মকর্তাদের বিরুদ্ধেও ব্যবস্থা নেয়া হবে।

খাদ্য অধিদপ্তরের অতিরিক্ত মহাপরিচালক মো: আবদুল আজিজ মোল্লা এর সভাপতিত্বে মন্ত্রণালয়ের সচিব ড. মোছাম্মৎ নাজমানারা খানুম সভায় বক্তৃতা করেন।

 খাদ্য অধিদপ্তরের খুলনা ও বরিশাল বিভাগের মাঠ পর্যায়ের কর্মকর্তাগণ সভায় ভার্চুয়ালি যুক্ত ছিলেন।

#

কামাল/অনসূয়া/জুলফিকার/সুবর্ণা/শামীম/২০২১/১৫৫৭ ঘণ্টা

তথ্যবিবরণী নম্বর : ২৮৬৯

**স্বাস্থ্য** **সেবা বিভাগের সচিবের পিতার মৃত্যুতে স্বাস্থ্যমন্ত্রীর** **শোক**

ঢাকা, ৭ আষাঢ় (২১ জুন) :

স্বাস্থ্য সেবা বিভাগের সচিব লোকমান হোসেন মিয়ার পিতা আলহাজ মোজ্জাম্মেল হোসেনের মৃত্যুতে গভীর শোক ও দুঃখ প্রকাশ করেছেন স্বাস্থ্যমন্ত্রী জাহিদ মালেক।

এক শোকবার্তায় মন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি সমবেদনা জানান।

অপর এক শোকবার্তায় স্বাস্থ্য শিক্ষা বিভাগের সচিব মো. আলী নূর মরহুমের মৃত্যুতে গভীর শোক ও দুঃখ প্রকাশ করেছেন।

#

মাইদুল/অনসূয়া/জুলফিকার/সুবর্ণা/শামীম/২০২১/১৩২০ ঘণ্টা

তথ্যবিবরণী নম্বর : ২৮৬৮

**স্বাস্থ্য** **সেবা বিভাগের সচিবের পিতার মৃত্যুতে বস্ত্র ও পাট মন্ত্রীর শোক**

ঢাকা, ৭ আষাঢ় (২১ জুন) :

স্বাস্থ্য সেবা বিভাগের সচিব লোকমান হোসেন মিয়ার পিতা আলহাজ মোজ্জাম্মেল হোসেনের মৃত্যুতে গভীর শোক ও দুঃখ প্রকাশ করেছেন বস্ত্র ও পাট মন্ত্রী গোলাম দস্তগীর গাজী, বীরপ্রতীক।

এক শোকবার্তায় মন্ত্রী মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের প্রতি সমবেদনা জানান।

#

সৈকত/অনসূয়া/জুলফিকার/সুবর্ণা/শামীম/২০২১/১৩২০ ঘণ্টা